ועדת הכספים, כנסת 25, פרוטוקול מספר 103, 2023-04-30 00:00

משה גפני: בוקר טוב

משה גפני:  אני מתכבד לפתוח את ישיבת ועדת הכספים

משה גפני:  בסוף השבוע שעבר ביקשתי משני המשרדים – משרד האוצר ומשרד הכלכלה – להביא את התקנות על עבודה במשמרות

משה גפני:  בלי זה, מה שקורה בין המשרדים, פעמים רבות דברים כאלה מתגלגלים ובסופו של דבר מגיעה המשכורת של אותם עובדים שעובדים במשמרות – וכולנו מעוניינים לעודד אותם - וזה לא בא לידי ביטוי בשכר

משה גפני:  רציתי שזה יהיה לפני שמשלמים את השכר

משה גפני:  שר האוצר חתם על זה ובעקבות הדיון שהיה כאן, תוך כדי הדיונים האחרים, הודיע שר הכלכלה שהייתה התייעצות איתו, מה שהחוק מחייב, והוא נתן אישור

משה גפני:  ביקשתי להביא את זה מיד לדיון היום כנושא ראשון שעל סדר היום

משה גפני:      אני רוצה שמי שמסביר את הנושא, שיסביר גם למה זאת הוראת שעה

משה גפני:  אנחנו מעוניינים בזה

משה גפני:  למה זאת לא הוראת קבע? למה זאת לא הוראה קבועה?      מי מסביר את התקנות

רודין נפסון: אני

רודין נפסון:  שלום לכולם

רודין נפסון:  אני מרשות המיסים

רודין נפסון:  מדובר בתקנות מס הכנסה, שיעור מס הכנסה בעד עבודה במשמרות, שניתן מכוח סעיף 10(ב) לפקודה שמסמיך את שר האוצר לתת את הטבות המס בנושא של משמרות

רודין נפסון:  בתקנות הנוכחיות יש זיכוי במס בשיעור של 15 אחוזים בעד הכנסה במשמרת שנייה ושלישית

רודין נפסון:      לשאלתך באשר לתוקף הוראת החוק, אין לנו עמדה להפוך את ההוראה להוראת קבע

משה גפני: אם כן, למה אתם מביאים את זה כהוראת שעה? בוא נוריד את הוראת השעה ונקבע את זה קבע

רודין נפסון:  לא

רודין נפסון:  לפי מה שהבנתי, אגף התקציבים במשרד האוצר ומשרד המשפטים, יש להם את הפרורוגטיבה להחליט שהטבה מסוימת תהיה בתקופה לתקופה

רודין נפסון:  אני יכול לדבר על התקנות עצמן ולהסביר אותן מהבחינה הטכנית, אבל השיקולים התקציביים מאחורי הוראת השעה, לזה אני לא יכול לתת תשובה

רודין נפסון:  לנו כרשות המיסים אין כל התנגדות לקבוע את ההוראה כהוראת קבע

אליהו דלל: לא הבנתי

אליהו דלל:  מה זאת אומרת אין לכם עמדה?     

רודין נפסון: זה לא מה שאמרתי

רודין נפסון:  אמרתי שאנחנו לא מתנגדים

רודין נפסון:  יש לנו עמדה

ולדימיר בליאק: אבל הבאתם את זה כהוראת קבע

רודין נפסון: בעיקרון היא הייתה הוראת קבע ואנחנו המשכנו אותה

רודין נפסון:  ככל שיש רצון מצד שר האוצר ואין בעיה מצד התקציבים, אנחנו לא מתנגדים

רודין נפסון:  השאלה האם ההוראה צריכה להיות הוראת קבע, אנחנו לא יכולים לתת את התשובה לשאלה הזאת אבל אנחנו לא מתנגדים להפוך אותה להוראת קבע

רודין נפסון:  מבחינתנו אנחנו אפילו מעדיפים שהיא תהיה הוראת קבע

אליהו דלל: אדוני היושב ראש, אני חושב שאנחנו צריכים לומר בצורה ברורה שאנחנו מבקשים שזאת תהיה הוראת קבע

רודין נפסון: מכל מקום, אפשר להעביר אותה היום וככל שרוצים אותה להוראת קבע, תמיד אפשר לעשות זאת ולא לעכב את זה

ולדימיר בליאק: אנחנו צריכים להבין שמדובר כאן בשכר עובדה של העובדים שעובדים במשמרות

ולדימיר בליאק:  זה תפקיד של משרד האוצר להביא את זה אלינו

ולדימיר בליאק:  אנחנו לא אמורים לרדוף שבועיים אחרי משרד האוצר כדי שיביא את זה

ולדימיר בליאק:  אם לא היינו עושים את זה, גם קואליציה וגם אופוזיציה, זה לא היה מגיע גם היום

משה גפני: נכון

ולדימיר בליאק: ואנשים היו נפגעים במשכורת

משה גפני: זה מה שאמרתי

משה גפני:  זה נכון

ולדימיר בליאק: אם אין לכם התנגדות, תביאו את זה כהוראת קבע כדי שמה שקורה עכשיו לא יקרה בסיבוב הבא

משה גפני: אני רוצה תשובה

אורית פרקש הכהן: יש כאן אירוע, אדוני היושב ראש

אורית פרקש הכהן:  באמת הדרך המקצועי הרלוונטי, בסוף זה כלל של מיסוי

אורית פרקש הכהן:  באה רשות המיסים ואומרת שמבחינתה עדיף שזאת תהיה הוראת קבע

אורית פרקש הכהן:  זה מה שהוא אמר בנימוס

אורית פרקש הכהן:  אני לא חושבת שאגף תקציבים יוכל לעשות על זה אובר רולינג מקצועי

אורית פרקש הכהן:  הכדור לא שם

אורית פרקש הכהן:  מותר לנו לדרוש שיביאו לנו את זה בהוראת קבע ולא להצביע על זה כך

משה גפני: אני מבקש שתהיה הוראת קבע

משה גפני:  השאלה היא אם אתם יכולים לתת תשובה השבוע

ששי שדה: אדוני, אני יכול להגיד משהו?     

משה גפני: רגע

משה גפני:  אני מבקש שתתנו תשובה השבוע

משה גפני:  משה, אני מבקש שתכין הצעת חוק על זה

משה גפני:  הוראת קבע

משה גפני:  אם הם לא יביאו, אני אחתים את כל חברי הוועדה להפוך את זה להוראת קבע

משה גפני:  זה דבר שלא מתקבל על הדעת

ולדימיר בליאק: ושוב, תביאו את זה בזמן, לא ברגע האחרון ולא אחרי שאנחנו רודפים אחריכם

ששי שדה: משנה למנכ"ל הסתדרות לאומית

ששי שדה:  אני רוצה לציין את החשיבות ולומר שיש לאשר את הסעיף היום כי אנחנו ביום האחרון לפני משכורת

ולדימיר בליאק: זה בדיוק מה שאני אומר

ששי שדה: אם נדחה את זה בשבוע, זה מאוחר

ולדימיר בליאק: לא, אנחנו לא נדחה

ולדימיר בליאק:  אני אומר שאם לא היינו רודפים אחריהם, זה לא היה קורה גם היום

אורית פרקש הכהן: אין שום בעיה לאשר את זה בעוד שבוע עם כניסה לתוקף שבוע קודם

ששי שדה: כבר הורידו לעובדים את ההטבה

ששי שדה:  כבר הורידו להם חודשיים

ששי שדה:  כבר מחודש פברואר הם מקבלים את המשכורת בלי ההטבה

אורית פרקש הכהן: זאת החלטה של הממשלה הזאת עם סדרי העדיפויות המשובשים שלה

ששי שדה: אבל עכשיו צריך לטפל בזה

אורית פרקש הכהן: נכון

אורית פרקש הכהן:  עדיף לחכות שבוע ולעשות תחולה של שבוע קודם

ששי שדה: לעובדים עדיף לאשר את זה היום

אורית פרקש הכהן: אני לא חושבת

תמר בנתורה: בהקשר הזה

תמר בנתורה:  אכן התקנות פקעו ב-15 בפברואר

תמר בנתורה:  אולי רשות המיסים תסביר מה קורה בפער ואיך בפועל תתבצע ההחזרה של המס

תמר בנתורה:  האם יש איזושהי הנחיה למעסיקים?     

רודין נפסון: זה מוחזר רטרו

רודין נפסון:  אם זה מוחל רטרואקטיבית, מוחזר

ולדימיר בליאק: החישוב הוא שנתי

רודין נפסון: זה לא הולך לאיבוד

רודין נפסון:  מה שכן, אני מציע, כפי שהוצע כאן, לאשר כמה שיותר מהר ואחר כך, כפי שהיושב ראש אמר, להחזיר תשובה במסגרת שבוע ולקבוע את ההוראה כהוראת קבע

משה גפני: נכון

מיכל וקסמן חילי: ראש אגף עבודה בהתאחדות התעשיינים

מיכל וקסמן חילי:  לעניין הסוגייה שעלתה כאן

מיכל וקסמן חילי:  נכון שיש חשיבות גבוהה מאוד להעביר את התקנות האלה בהוראה של קבע משום שאנחנו באמת מוצאים את עצמנו שנה אחרי שנה באותו סצנריו מיותר

מיכל וקסמן חילי:  אבל אם אנחנו נדחה את זה בעוד שבוע, ייווצר מצב שמשכורות שמשולמות עכשיו, שוב העובדים לא ייהנו

מיכל וקסמן חילי:  אמנם הם ייהנו מזה בעתיד, אבל היום זה מאוד חשוב כי היו הוצאות מאוד גדולות גם בגין החגים וגם בגלל תקופה יחסית עם אינפלציה ועם קושי להתמודד עם יוקר המחיה

מיכל וקסמן חילי:  לכן לדחות את זה לתקופה נוספת, זה בפירוש לא ייתן מענה לעובדים על המשכורות שמשולמות עכשיו בגין חודש אפריל

מיכל וקסמן חילי:      זו גם הזדמנות לומר תודה רבה ליושב ראש הוועדה שבאמת כינס את הוועדה ובכך גרם להירתמות של כל הגורמים כדי להעביר את התקנות האלה, לשר האוצר שחתם על התקנות ולשר הכלכלה

מיכל וקסמן חילי:  מדובר בהטבה שיכולה להגיע קרוב ל-1,000 שקלים מדי חודש וזה הרבה מאוד כסף

מיכל וקסמן חילי:  לכן החשיבות במעבר של התקנות האלה כבר היום

מיכל וקסמן חילי:  תודה

משה גפני: תודה רבה

משה גפני:  אורית, אני רוצה להגיד לך שאני עזבתי את כל הדברים האחרים

משה גפני:  אנחנו לא בשבוע שבו אני יכול להוסיף סעיפים לסדר היום

ולדימיר בליאק: למה? יש לחץ?     

משה גפני: אין לחץ

משה גפני:  יש זמן קצר

משה גפני:  אפשר להצביע נגד כל הסעיפים, אפשר להצביע בעד, אפשר להימנע אבל צריך לקיים דיון

משה גפני:  יש לי הרבה סעיפים דחופים שאני רוצה להביא ואני לא מביא משום שהשבוע הוא שבוע בו צריך לדון על הנושא של התקציב, מה שמשרד האוצר מביא, מה שהממשלה מביאה

משה גפני:  אפשר להחליט מה שאנחנו מחליטים

משה גפני:  מצאתי לנכון להביא את זה באופן מיידי ועשיתי הכול כדי ששר הכלכלה יהיה בעניין וששר האוצר יהיה בעניין ושזה ייכנס לסדר היום

משה גפני:  עשיתי את זה יחד עם החברים

משה גפני:  יש לציין שגם הקואליציה, אבל גם האופוזיציה, היו לגמרי בעניין הזה

משה גפני:  העובד שלא מקבל את התוספת הזאת שמגיעה לו והוא לא יקבל גם עכשיו אלא יאמרו לו שיקבל בהמשך – הוא כבר פחות מאמין לזה

משה גפני:  אני רוצה שזה ייכנס במשכורת הקרובה ולכן הבאתי את זה בתחילת סדר היום

ברוך שניר: סמנכ"ל כלכלה, התאחדות המלאכה והתעשייה

ברוך שניר:  אנחנו כמובן מודים לכל הגורמים שעסקו בנושא הזה על אישור התקנה הזאת

ברוך שניר:  אני רק אציין שיש לזה חשיבות ולא רק בהיבט האישי של העובד אלא גם ברמת המקרו מבחינת הנושא של יצירת תמריץ לעובדים לעבוד במשמרת שנייה ושלישית ובכך במידה מסוימת לפתור את המחסור בכוח אדם ממנו סובלת התעשייה וגם ניצולת יותר טובה של המכונות להגברת התפוקה

משה גפני: תודה רבה

משה גפני:  הגיע אגף התקציבים? לא לדיון הבא

משה גפני:  לדיון הזה

משה גפני:  לדיון הבא אני יודע אתם תבואו

אורית פרקש הכהן: אני רוצה לחדד משהו

אורית פרקש הכהן:  אנחנו ב-30 לחודש ואני לא מאמינה שבגופים רבים מאוד יצליחו להכניס את זה למשכורת הקרובה שהיא מחר

משה גפני: כולם אומרים שכן

ולדימיר בליאק: ברוב הגופים התלושים כבר מוכנים

ששי שדה: לא

ששי שדה:  מה פתאום? מחר מתחילים לעבוד על משכורת

אורית פרקש הכהן: ובכל זאת בעיניי התאריך של תחילת התקנות הוא 15 בפברואר

אורית פרקש הכהן:  אני חושבת שאנחנו צריכים לתת כאן את הקווצ' הזה ולסדר את זה כך שזאת לא תהיה הוראת שעה

אורית פרקש הכהן:  לא יקרה שום דבר

אורית פרקש הכהן:  לעובדים זה טוב לטווח הארוך וזה טוב למעבידים ומשק

משה גפני: אני רוצה להביא את זה להצבעה

אורית פרקש הכהן: אני חייבת לומר לך היושב ראש שזאת בושה וחרפה שהממשלה הזאת כל פעם רצה אחרי הזנב של עצמה ומסדרת דברים רטרואקטיבית

משה גפני: בסדר

משה גפני:  עזבי את הממשלה הזאת

משה גפני:  את רוצה שאני אתחיל לדבר על הממשלה הקודמת?     

אורית פרקש הכהן: כן

אורית פרקש הכהן:  לא היו דברים כאלה

אורית פרקש הכהן:  לא היה כיבוי שריפות כזה

משה גפני: בסדר

משה גפני:  אני אחזור על מה שאני אמרתי הרבה פעמים כאן בוועדה

משה גפני:  מה שאפשר לעשות טוב לאנשים, צריך לעשות

אורית פרקש הכהן: אז בוא נעשה את זה

אורית פרקש הכהן:  בוא נעזור לממשלה הזאת ונעשה את זה קבוע

אורית פרקש הכהן:  למה הוראת שעה? כל שנה נתחיל להיזכר בחבר'ה המוחלשים האלה?     

משה גפני: 	את רוצה להצביע בעד זה? אני רוצה להצביע

אורית פרקש הכהן: אני רוצה להצביע בעד הוראה קבועה

אליהו דלל: ההצעה שלי היא להצביע עכשיו ואחר כך להמשיך את זה עם הוראה קבועה

אורית פרקש הכהן: אתה יודע שזה כבר לא יהיה

אורית פרקש הכהן:  אנחנו בעצם גמרנו, עשינו שקט עד 2024 ואז שוב נהיה תלויים ברצון הטוב שלך

משה גפני: את מצביע נגד? אני צריך לגייס אנשים?     

אורית פרקש הכהן: כן

אורית פרקש הכהן:  אני רוצה שיהיה כאן תנאי שיקשור את זה להוראת קבע

משה גפני: יש תנאי

משה גפני:  אמרתי את התנאי הזה יותר ממך

אורית פרקש הכהן: אבל מה התנאי?     

משה גפני: התנאי הוא שבתוך שבוע הם יבואו ויודיעו לנו האם עושים את זה הוראת קבע

משה גפני:  במידה ולא, ביקשתי מהעוזר שלי להחתים את כל חברי הוועדה ואנחנו נגיש הצעת חוק האומר שההוראה תהיה קבועה

אליהו דלל: בואו לא נפגע בעובדים

אליהו דלל:  נצביע בעד

אורית פרקש הכהן: בסדר

משה גפני: תקריא בבקשה

רודין נפסון: תקנות מס הכנסה (שיעור המס על הכנסה בעד עבודה במשמרות) (תיקון), התשפ"ג-2023     בתוקף סמכותי לפי סעיף 10 לפקודת מס הכנסה, לאחר התייעצות עם שר הכלכלה והתעשייה, ובאישור ועדת הכספים של הכנסת, אני מתקין תקנות אלה:     

רודין נפסון: בתקנה 3 לתקנות מס הכנסה (שיעור מס הכנסה בעד עבודה במשמרות), התשמ"ז-1966, במקום "2022" יבוא "2024"

רודין נפסון: תחילתן של תקנות אלה ביום כ"ד בשבט התשפ"ג (15 בפברואר 2023)

משה גפני: וזה ישולם רטרואקטיבי

רודין נפסון: כן

משה גפני: מי בעד אישור התקנות? מי נגד? מי נמנע?     

משה גפני: התקנות אושרו     

משה גפני: התקנות אושרו

משה גפני:  אני מודה לכם

משה גפני:  תודה רבה

משה גפני:  עד סוף השבוע אני רוצה תשובה לגבי הוראת קבע

משה גפני:  במידה ולא, אני מניח הצעת חוק ואולי נוסף להצעת החוק הזאת עוד כמה דברים שיעניינו אתכם

מיכל וקסמן חילי: אדוני, אפשר לומר מילה על תקנות פחת מואץ? תקנות מס הכנסה

משה גפני: רגע

משה גפני:  אני רוצה לשאול אותך לגבי פחת מואץ

משה גפני:  היא הזכירה לי

משה גפני:  למה לא מגיעות התקנות של פחת מואץ?     

רודין נפסון: אני צריך לבדוק את זה

משה גפני: אני מבין שהמיסים כן מגיע השבוע

משה גפני:  יש כמה דברים שיש לי חשבון אתכם, כאלה שאתם או מתעצלים או לא יודע בדיוק מה

משה גפני:  למה פחת מואץ לא מגיע?      

רודין נפסון: אני אחזיר לך תשובה בהמשך השבוע

משה גפני: במשך היום

רודין נפסון: אוקיי

מיכל וקסמן חילי: חשוב מאוד בימים אלה על רקע צד ההשקעות והעלאת פריון בהתאם

משה גפני: אני יודע

משה גפני:  אני מודה לך שהזכרת לי את זה

משה גפני:  בכל מקרה רציתי לשאול אותם

מיכל וקסמן חילי: תודה לך אדוני

ולדימיר בליאק: זה מאותה סיבה שגם במחירי החלב התחילו לעסוק רק אתמול

משה גפני: אבל התחילו לעסוק

ולדימיר בליאק: היום

אורית פרקש הכהן: אנחנו אשמים או הסכם הגז עם לבנון אשם, לא?     

ולדימיר בליאק: איפה היינו בהתנתקות

משה גפני: תודה

משה גפני:  אני עובר לסעיף הבא בסדר היום